Α Ν Α Ζ Η Τ Η Σ Η Α Γ Ω Ν Ι Ω Δ Η Σ

«Ένα αηδόνι την αυγή, άρχισε και τελείωσε τον Όρθρο από μέρους μας. Μιλήσαμε με το Θεό» (1)

«Αν μας ρωτήσουν, αν ελπίζουμε, θα ψάλλουμε το “Χριστός Ανέστη”» (2)

Οδοιπορική η παρουσία μας.

Τροφή μας ο άρτος.

Αλλά, πέρα από τον επιούσιο, υπάρχει και η ζύμη του Ευαγγελίου.

Οι πραγματικές ρίζες; Στο Θεό.

Η καρδιά του ανθρώπου έγινε ο κόσμος. Το σπίτι του Θεού.

Τώρα δεν υπάρχει αιώνια σιγή. Όχι. Υπάρχει αιώνιο φως.

Αν ήμουν ποιητής θα έλεγα:

Έσκυψα στο κάθε ανθάκι. Τα πέταλά του μέτρησα. Και τους στήμονες. Γεύτηκα την ευωδιά του.

Θυμήθηκα την Αγάπη που το ντύνει. Και το στολίζει. Μοναδική γίνεται τότε παρουσία.

Και το πεδίο της ζωής; Εκεί δεν είναι που θα γίνει η μάχη η μεγάλη;

Σε πτώχευση βρίσκεται η ψυχή.

Για το έλεος αγωνιά.

Καθημερινή βέβαια είναι τούτη η μάχη. Χρειάζεται όμως να βγούμε από την όποια κύκλωση. Να ξετιναχτούν τα ναρκωμένα φτερά. Να φύγουμε από της ζωής την όποια στατικότητα.

Η ευκαιρία δίνεται διαρκώς. Οι ουρανοί απλόχερα τη σκορπούν τριγύρω. Όλα γίνονται πυρφόρα τώρα. Τα πρόσωπα. Οι μέρες. Τα νοήματα. Οι προσδοκίες.

Ένα φτερούγισμα λοιπόν. Αβυθομέτρητης όμως σημασίας. Η της αμαρτίας του κόσμου καύση εξακολουθεί να εξακτινώνεται από το καμίνι το ουράνιο. Της λύτρωσης.

Να μη ξεχνούμε. Υπάρχει κάποιο φως, που δείχνει πάντα την ανατολή.

Κι η ζωή μας, το ξέρουμε πια, είναι πορεία. Έξοδος. Πληρότητα.

Τούτα συστοιχούν με τις τρεις βασικές ανάγκες του ανθρώπου. Τον αγώνα. Τη θυσία. Την ικανοποίηση. Κι από κοντά η απολύτρωση.

Τελικά, ο αληθινά ελεύθερος άνθρωπος δεν είναι παρά μόνον εκείνος που γεννιέται κάθε στιγμή. Που πεθαίνει κι ανασταίνεται κάθε στιγμή. Κι αυτό, μέχρι να συναντηθεί μαζύ Του. Μα όχι δυτικά της Εδέμ.

Ούτε βάπτισμα στου δυτικού μηδενισμού τα στύγια νερά.

«Αυτοί που δίνουν προτεραιότητα στην εξωτερικότητα, δεν πηγαίνουν ως την υπαρκτική οριακότητα του εξωτερικού κόσμου» (3)

Σ’ αυτή την πόλη μέσα, «Με την οδύνη και το έλεος μορφώνεται εντός μας ο άνθρωπος που μετέχει της αναστάσεως» (4) Kαι : «Ο λογισμός που αρνείται να εξουσιάσει, ο λογισμός που είναι στραμμένος στην ύπαρξη και την παρουσία του πλησίον, εξυψώνει την παρουσία του άλλου και δεν την εκμηδενίζει. Ο ταπεινός άνθρωπος θεωρεί τον εαυτό του ασήμαντο και τα δώρα που άνωθεν του δόθηκαν, ως δώρα που δεν αξίζει» (5) Κι αυτό, γιατί «ο κανόνας της αγάπης δεν έχει δεσμά, δεν έχει όρια, δεν αφήνει κανέναν απ’ έξω» (6) Και : «η αγάπη δεν γεννά παρά αγάπη» (7)

Τι θα γίνει άραγε, «αν σπάσουν οι πνευματικές φλέβες των ανθρώπων και διαποτίσουν τον κόσμο με αγωνία;» (8)

Είναι γεγονός, πως οι δυνάμεις του κόσμου, ιδιαίτερα σήμερα, προσπαθούν να μουδιάσουν τους σταθερά αγωνιώδεις κι επαναστατικούς χυμούς της Εκκλησίας. Να της ακινητοποιήσουν τα νεύρα τα πνευματικά, που τη βοηθούν να στέκεται πάνω από τον κόσμο.

«Η Εκκλησία όμως, με τη δύναμη της ανάστασης και της αθανασίας του ανθρώπου αποδεικνύεται η ουσία της ελευθερίας και της αγάπης. Και πάντα θ’ αρνείται τη δουλεία του θανάτου» (9)

Σε τελική ανάλυση, «ένας πραγματικός αγωνιών είναι αγωνιστής, πολλές φορές πρωταγωνιστής κι άλλες ανταγωνιστής» (10)

Η αγωνία, επομένως, είναι απαραίτητη και στενά συνδεδεμένη με τον αγώνα.

Αναζήτηση λοιπόν; Ναι. Μιας νέας διαρκούς συνάντησης. Ο καθένας με την αγωνία του. Και πάντα εν Χριστώ Αναστάντι.

Χριστός Ανέστη!

 + ο π. Γ.

Παραπομπές

(1) Ευαγγέλου Γαλάνη, Εκ φαναρίου… Αθήνα, 1968, σελ. 113

(2) Στο ίδιο, σελ. 106

(3) Αλεξάνδρου Κοσματοπούλου, Τώρα και πάντοτε, Έκδ. Πατάκη, Αθήνα, 2007, σελ. 111

(4) Στο ίδιο

(5) Στο ίδιο, σελ. 104

(6) Στο ίδιο, σελ. 169

(7) Στο ίδιο, σελ. 172

(8) Βλ. Κώστα Ε. Τσιροπούλου, Σχόλιο στην αγωνία του Χριστιανισμού στο: Μιγέλ ντε Ουναμούνο, Η αγωνία του Χριστιανισμού, Εκδόσεις των φίλων, Αθήνα, 1970, σελ. 10

 (9) Στο ίδιο, σελ. 13

(10) Στο ίδιο, σελ. 17